**Пројекат: СРПСКИ АУТОРИ У МУЗИЦИ ЗА ДВА КЛАВИРА**

**Концерт на Академији умјетности Слобомир П. Универзитета, Бијељина**

**Датум концерта: 23. април 2020. године у 13:00**

**Извођачи концерта - пијанисти:**

**Радмила Стојановић, Љиљана Вукеља, Владимир Цвијић и Бранко Пенчић**

**БИОГРАФИЈЕ ИЗВОЂАЧА КОНЦЕРТА:**

**Радмила Стојановић** је рођена у Београду. Дипломирала је и магистрирала на Факултету музичке уметности у Београду у класи проф. Невене Поповић. Осим клавира, студирала је и чембало у класи проф. Оливере Ђурђевић. Докторирала је на Универзитету у Београду у области методичко-дидактичких наука (ментори: проф. др Биљана Требјешанин и проф. др Миомира Ђурђановић).

У својству солисте или члана камерних састава освајала је награде на такмичењима у Србији. Била је активан учесник мајсторског курса проф. Икуко Ендо (Јапан).

Солистички је наступала са оркестром музичке школе *Корнелије Станковић*, *Симфонијским оркестром РТС-а*, *Београдским гудачким квартетом* и камерним оркестром *Краљевски гудачи св.Ђорђа*. Поред солистичких реситала, пијанистички је активна у камерној музици са израженим афинитетом према гудачима. Учествовала је на фестивалима: *Дани музике* у Херцег Новом (Црна Гора), *Охридско лето* у Охриду (Македонија) и *Чело фест* у Београду. Концертирала је у Србији, Швајцарској, Црној Гори, Словенији и на Светској изложби *EXPO 2015* у Милану (Италија). Остварила је архивске снимке за РТС и снимила три компакт-диска са уметничком музиком за виолину/виолончело и клавир.

Поред концертних активности бави се и науком. Учествује на међународним научним конференцијама (Србија, Република Српска, Словенија). Пише и објављује ауторске радове о камерној музици и о квалитету уџбеника музичке културе. Научни докторат на тему „Улога уџбеника у процесу музичког описмењавања ученика млађих разреда основне школе” одбранила је 2018. године на Учитељском факултету Универзитета у Београду.

Оснивач је и предавач изборног предмета *Камерна музика* у образовању студената будућих учитеља/васпитача од академске 2004/2005. године.

Од 2001. године ангажована је на Учитељском факултету у Београду у звању наставника Уметности – област Музика.

**Љиљана Вукеља** је рођена 1976. године у Београду. Дипломирала је 1996. на Факултету музичке уметности у Београду у класи проф. Невене Поповић, у чијој класи је и магистрирала 1999. године. Усавршавала се у класи познатог француског пијанисте Мишела Берофа у Фрајбургу (Немачка), а потом је радила са пијанистом и диригентом Жан-Франсоа Антониолијем у Лозани (Швајцарска). Докторски уметнички пројекат из извођачких уметности под називом „Савремено извођење клавирских композиција М. Равела, Ж. Енескуа и А. Дитијеа“, а под менторством проф. Дејана Синадиновића, одбранила је 2010. године на ФМУ у Београду.

Лауреат међународног такмичења у Науену (Немачка, 2006), као и међународног такмичења у Гајару (Француска, 2004), Љиљана Вукеља је добитница бројних признања на такмичењима у Србији, као и награда на међународним такмичењима за младе у Риму, Тортони и Анкони (Италија).

Наступала је као солиста и камерни музичар у Србији, Републици Српској, Босни, Хрватској, Црној Гори, Румунији, Италији, Немачкој, Швајцарској, Француској, Ирској и Сједињеним америчким државама.

Сарађивала је са Београдском филхармонијом, Уметничким ансамблом „Станислав Бинички“, Симфонијским оркестром РТС, Темишварском филхармонијом, камерним оркестром „Про класика“ и диригентима као што су: Павле Медаковић, Милан Недељковић, Анатолиј Новицки, Емил Симон, Давид Порцелајн, Вензан Монтејл, Биљана Радовановић, Жан-Франсоа Антониоли, Јордан Дафов..

Наступала је на многим фестивалима, од којих су најзначајнији: Бемус, Белеф, Трибина композитора (Београд), „Музички Темишвар“ (Румунија), „Хавелендише фестшпиле“, „Мовиментос“ (Немачка) и „Галвеј мјузик фестивал“ (Ирска).

Снимала је за РТС, ТВ НС, румунски, француски и немачки радио.

Ангажована је као ванредни професор на Катедри за клавир, Факултета музичке уметности у Београду.

**Владимир Цвијић** је рођен 1973. године у Београду. Дипломирао је (1995), магистрирао (1997) и докторирао (2013) на Факултету музичке уметности у Београду у класи проф. Невене Поповић.

Био је активан учесник мајсторских курсева код истакнутих руских пијаниста и педагога: Јурија Сљесарјева, Сергеја Доренског и Александра Штаркмана.

Учествовао је на најзначајнијим фестивалима у земљи и региону, као што су БЕМУС, НИМУС, “Рашке духовне свечаности”, “Дани културе” у Врњачкој Бањи, “Дани Владе Милошевића” у Бањој Луци (Република Српска), “Град Театар” у Будви (Црна Гора), “Скопско лето” и “Охридско лето” (Македонија). Наступао је као солиста са оркестрима Београдске филхармоније, Радио-Телевизије Србије, Нишким симфонијским оркестром, Каменим оркестром “Душан Сковран”, “Српским камерним оркестром”, Гудачима “Светог Ђорђа”, камерним квартетом “Бахус” из Салцбурга (Аустрија) и сарађивао са диригентима као што су: Даринка Матић Маровић, Ангел Шурев, Бојан Суђић, Јуриј Алијев (Русија), Јордан Дафов (Бугарска), Винсен Монтеј (Француска), Анатолиј Новицки (Украјина).

Снимао је за Радио Телевизију Србије, као и за три ауторска компакт диска композитора Владимира Тошића у издању ПГП РТС и Факултета музичке уметности у Београду. На диску Музика за клавир (2014) извео је целокупни опус за соло клавир Владимира Тошића.

Лауреат је великог броја домаћих и интернационалних такмичења, од којих вреди истаћи награду (“Grand Prix Claude Kahn”) на међународном конкурсу “Клод Кан” у Паризу. Добитник је награде из фонда "Емил Хајек" Факултета музичке уметности, као и Октобарске награде града Београда за стваралаштво младих.

Запослен је као редовни професор на Катедри за клавир Факултета музичке уметности у Београду.

**Бранко Пенчић** је дипломирао и завршио постдипломске студије на Факултету музичке уметности у Београду у класи проф. Невене Поповић. Усавршавао се у Француској и код нас на мајсторским курсевима Бернара Рингсајена, Лева Наумова и Рудолфа Керера. Финалиста је и добитник награде на последњем југословенском такмичењу младих уметника, одржаном у Загребу, 1990. године.

Одржао је велики број реситала у земљи и иностранству и наступао као солиста са Београдском филхармонијом, Симфонијским оркестром РТС, Загребачком филхармонијом, Уметничким ансамблом ВЈ и Филхармонијом младих. Такође је наступао на фестивалима као што су БЕМУС и НОМУС и остварио је већи број трајних снимака за Радио и Телевизију Београд.

Учествовао је у раду жирија на многим домаћим и међународним такмичењима и фестивалима.

Од 1992. године Бранко Пенчић предаје на Факултету музичке уметности у Београду, а сада је у звању редовног професора и обавља функцију шефа Катедре за клавир.